বাবা হতে চলেছেন মিক জ্যাগার। ৭২ বছর বয়সে! মিকের ২৯ বছর বয়সি প্রেমিকা মেলানি হ্যামরিকের কোলে আসতে চলেছে তাঁর অষ্টম সন্তান। ‘রোলিং স্টোন’এর মুখপাত্র জানিয়েছেন এই খবর। মেলানি একজন আমেরিকান ব্যালে-শিল্পী। মিকের সঙ্গে তাঁর পরিচয় ২০১৪ সাল থেকে। এই মাসে ৭৩’এ পা দেবেন মিক। সারা জীবন ধরে জড়িয়েছেন বহু সম্পর্কে। তাঁর নাতি-নাতনিও রয়েছে। এখন সন্তান আসার খবরে নাকি রীতিমতো অবাক হয়েছেন মিক! এবং খুশিও।
অল্পের জন্য
ফ্রেঞ্চ রিভেরায় শ্যুটিং চলছিল ‘ফিফ্‌টি শেড্‌স ডার্কার’এর। ২০১৫ সালের ছবি ‘ফিফ্‌টি শেড্‌স অফ গ্রে’র সিক্যুয়েল। গত কয়েক সপ্তাহ ধরে ছবির কলাকুশলী এবং নির্মাতারা ঘাঁটি গেড়েছেন সেখানে। এর মধ্যে আচমকা নিস শহরের জঙ্গি হানার ঘটনায় বিপর্যস্ত টিম ‘ফিফটি শেড্‌স’। ঘটনাস্থলের কাছেই কাজ চলছিল তাঁদের। জঙ্গি হানায় ৮৪জনের মৃত্যু এবং অসংখ্য মানুষ আহত হলেও ছবির সঙ্গে যুক্ত কারও ক্ষতি হয়নি। ঘটনার পরেই প্রযোজকেরা শ্যুট র‌্যাপ-আপ করে দেন এবং আগামী সব শিডিউল বাতিল করে দেন। অন্যতম প্রযোজক ডানা ব্রানেটি টুইট করেছেন, ‘নিরাপদে হোটেলের ঘরে পৌঁছে গিয়েছি। খোঁজখবর নেওয়ার জন্য সকলকে ধন্যবাদ’।